ད་དུ། །བྱམས་པ་ལ་སོགས་འབྲི་བར་བྱ། །ཞེས་དང་། ཕྱི་ཡི་དཀྱིལ་འཁོར་ཕྱི་རོལ་དུ། །གླིང་བཞི་པོ་ནི་འབྲི་བར་བྱ། །ཞེས་གསུངས་པ་རྣམས་ཀྱི་གསལ་བར་བསྟན་པའི་ཕྱིར། སྔགས་ལ་ཁྱེད་རང་གི་དཀྱིལ་འཁོར་གྱི་མདོག་དབྱིབས་སོགས་ལ་ཆད་ལྷག་ནོར་བའི་སྐྱོན་མང་དུ་སྣང་མོད། གཞན་དུ་བཀག་ཟིན་ཅིང་འདིར་ཡི་གེ་མང་བས་མ་བྲིས་སོ། ཡང་ཁ་ཅིག་ནི། དཀྱིལ་འཁོར་ཕྱི་ནང་གི་ཚད་ལ་ཕྱིའི་རྒྱ་སྤང་གི་ལྔ་གསུམ་ནང་གི་རྒྱ་སྤང་ལ་བྱས་པ་སོགས། ཚད་ལས་འདས་པ་སོགས་མང་པོ་བྱས་པ་ན་མི་འཐད་དེ། རྡོ་རྗེ་འབྱུང་བ་ལས། ནང་གི་དཀྱིལ་འཁོར་ནི་ཕྱིའི་དཀྱིལ་འཁོར་གྱི་ཕྱེད་ལ་ཟུར་བཞི་པ་སྒོ་བཞི་པ་ཁ་ཁྱེར་གྱིས་ཡོངས་སུ་བསྐོར་བ་ཀ་བ་བརྒྱད་དང་ལྡན་པར་ཐིག་བཏབ་ལ། ཞེས་དང་། གཞན་ཕན་སྤྱི་ཆིངས་སུ་དེ་ལྟར་ན་ཕྱིའི་ཆ་ཆུང་གིས་ནང་གི་ཆ་ཆུང་གི་ནང་གི་ཆ་ཆེན་དུ་བྱས། ཕྱིའི་ཆ་ཕྲན་ནི་ནང་གི་ཆ་ཆུང་དུ་བྱ། ཕྱིའི་ཆ་ཕྲན་ཕྱེད་ནི་ནང་གི་ཆ་ཕྲན་དུ་བྱས་ལ། ཞེས་དཀྱིལ་ཁོར་ཕྱི་མའི་ཕྱེད་ཀྱི་ཚད་ནང་མ་ལ་ཡོད་པར་གསུངས་པ་དང་འགལ་བའི་ཕྱིར། ཡང་འཕྲེང་མཛེས་མཁན་པོ་སོགས་ཁ་ཅིག་རྟ་བབས་སྣམ་བུ་བཅུ་གཅིག་ཏུ་བྱེད་པ་ནི་མི་འཐད་དེ། སྦྱོང་རྒྱུད་ལས། རྟ་བབས་བཞི་དང་ཡང་དག་ལྡན། །ཐེམ་སྐས་བཞི་ཡིས་ཕྲེང་བ་ཅན། །ཞེས་བང་རིམ་བཞིར་གསུངས་པ་དང་འགལ་བའི་ཕྱིར་ཚིག་འོག་མའི་མཆན་དུ་ཁྱམས་ཀྱི་སྟེགས་ལ་ཞེས་འབྱུང་བས་ཀྱང་གོང་གི་རྟ་བབས་ཁྱམས་ནི་ཐམས་ཅད་དུ་ཞེས་པ་དང་། གནས་གཅིག་པར་འབྱུང་བར་ཤེས་སོ། །དེས་ན་འདིར། བསམ་གཏན་དག་པ་རྟ་བབས་ཉིད། །ཞེས་བང་རིམ་གྱི་དག་པ་ལ་བསམ་གཏན་བཞི་སྦྱར་བ་ལྟར་སྒོ་ཚད་གསུམ་མ་ལའང་ཤེས་པར་བྱའོ། །གཞན་ཡང་འདིར་ཁ་ཅིག་སྒོ་དང་རྟ་བབས་ཀྱི་སྤངས་གཞལ་ཡས་ཁང་ངོ་བོ་དང་མཉམ་པར་བྱས་པ་དང་། སྒོ་ནང་མ་ལ་རྟ་བབས་མེད་པར་བྱས་པ་དང་། བྲི་བྱ་ལྟར་བློས་བླངས་ཀྱི་རྟ་བབས་ལ་གླང་རྒྱབ་བྲེས་པ་དང་། ཕྱིའི་སྒོ་བཞིའི་མདུན་དུ་སྐས་ཐེམ་བཞི་པ་རེ་བཙུགས་པ་སོགས་མ་དག་པ་མང་དུ་སྣང་བ་ལས། རགས་པ་དེ་དག་གི་དང་པོ་མི་འཐད་དེ། རྟ་བབས་ཀྱི་སྣ་བུའི་སྤངས་ཆ་ཕྲན་རེ་རེ་དང་དེ་འདེགས་བྱེད་ཀ་བ་ལ་ཆ་ཕྲན་ལྔ་ལས་མ་བཤད་པའི་ཕྱིར་དང་། གཉིས་པ་མི་འཐད་དེ། སྤྱི་ཆིངས་སུ་རྟ་བབས་དང་བཅས་པ་ཡོངས་སུ་རྫོགས་པ་ཕྱིའི་དཀྱིལ་འཁོར་བཞིན་སྟབས་ལ། ཞེས་གསལ་བར་གསུངས་པ་དང་འགལ་བའི་ཕྱིར། གསུམ་པ་མི་འཐད་དེ། དེ་ལྟར་བྱས་ན་སྣམ་བུ་བར་སྣང་ལ་མི་ཆགས་ཤིང་། དེ་ལ་ཀ་བ་བཙུགས་ན་བཤད་ཚོད་དང་འགལ་བའི་ཕྱིར། དེས་ན་འདི་ནི་ཤྲདྷའི་དགོངས་པ་ལྟར་མདུན་གྱི་སྣམ་བུ་འོག་མའི་འོག་མན་ལ། མུ་ཏིག་སོགས་རིན་པོ་ཆེའི་དྲ་བ་སོགས་ཅི་མཛེས་སུ་བྱེད་པ་ཡིན་ནོ། །བཞི་པའང་མི་འཐད་དེ། འདིར་ཐེམ་སྐས་བཞི་དང་ཡང་དག་ལྡན། ཞེས་པ་དང་། རྩེ་མོར། འདབ་མ་བཞི་དང་ཡང་དག་ལྡན། །ཞེས་པ་རྣམས་ནི་སྔར་ལྟར་རྟ་བབས་ཀྱི་བང་རིམ་སྟན་བྱེད་ཡིན་གྱི། བཟང་མཁར་དང་ཁྱེད་འདོད་པ་ལྟར་ན་དཀྱིལ་འཁོར་གཞན་ལའང་སྟེགས་བུ་ཡོད་པས་དེ་ལྟར་བྱེད་དགོས་པར་འགྱུར་བའི་ཕྱིར་རོ། །གལ་ཏེ་དེ་ལྟར་ན་ཐེམ་སྐས་ཀྱི་མིང་འབྱུང་བ་མི་རིགས་སོ་ཞེ་ན། རིགས་ཏེ། ཤྲདྷས། སྐས་ལ་སོགས་པ་ཇི་བཞིན་འགྱུར། །ཞེས་བཤད་པའི་ཕྱིར། གསུམ་པ་བརྟན་པ་ལྷའི་བསྐྱེད་ཆོག་ལ་འོད་ཟེར་དུ་རྒྱས་བསྡུས་གཉིས་གསུངས་པའི་བསྡུས་པ་ལ་མཐའ་ཡས་སུ་སྔགས་རྣམས་ཀྱིས་རྗེས་སུ་ཡོངས་སུ་གྱུར་པ་ལས་ཞེས་པའི་གསལ་བྱེད་སྦྱར་བ་ལ། ཤེར་ཆུང་བློ་མ་ཚད་ཁ་ཅིག་ན་རེ། སྔགས་དེ་དག་ནི་བརྗོད་པ་ཙམ་གྱིས་བསྐྱེད་པ་ཡིན་གྱི་ཡོངས་སུ་གྱུར་པ་ལས་ལྷ་བསྐྱེད་པ་མ་ཡིན་ཏེ་རྒྱུ་མིན་ལས་འབྲས་བུ་མི་འབྱུང་བའི་ཕྱིར། ཞེས་སོགས་བླ་མ་གོང་མ་འགེགས་པའི་བདུད་ཚིག་ངན་སྨྲས་དང་བཅས་མང་དུ་སྨྲ་བར་བྱེད་དོ། །དེ་ལ་འདི་ལྟར་བྱ་སྟེ། འོ་ན་འོད་ཟེར་གྱི་བདག་བསྐྱེད་རྒྱས་པ་དང་མདུན་བསྐྱེད་ཀྱི་བསྐྱེད་ཆོག་རྒྱས་པའི་སྐབས་སུ་སྔགས་དེ་དག་ཡོངས་སུ་གྱུར་པ་ལས་ལྷ་དེ་དག་བསྐྱེད་པར་བཤད་པ་ཡང་མི་འཐད་པར་ཐལ། སྔགས་དེ་རྣམས་ལྷ་དེ་རྣམས་ཀྱི་རང་རྒྱུ་མ་ཡིན་པར་འདུག་པའི་ཕྱིར། གལ་ཏེ་དེ་གཉིས་ལ་རྩ་བའི་ལྷ་ལ་རྩ་རིག་ཡོད་མོད་ཀྱི་ཁྱད་པར་ཡོད་པས་མི་འདྲའོ་ཞེ་ན་དེ་ཡང་མི་འཐད་དེ། རྩ་བའི་ལྷ་རྣམས་ཀྱི་སྔགས་ཐུན་མོང་བ་རང་རྒྱུད་ཡིན་ལ་རང་སྔགས་ཐུན་མོང་མ་ཡིན་པ་རང་རྒྱུད་མ་ཡིན་པ་མི་རིགས་པའི་ཕྱིར། དེ་ཡང་འདིར་སྔགས་ལས་ལྷ་བསྐྱེད་པའི་མན་ངག་འདི་ནི། མཁས་པ་སྨྲྀ་ཏིས་ཀྱང་། ཐབས་དང་ཤེས་རབ་གཉིས་མེད་ལས། །འགྲོ་བདག་སེམས་ཅན་དོན་དུ་ནི། །འབྱུང་བའི་རྒྱུ་ནི་སྔགས་ཀྱི་གཟུགས། །ཀུན་རིག་རྒྱལ་པོར་སྤྲུལ་པར་བྱའོ། །ཞེས་གསུངས་པ་ལྟར་ཡིན་ནོ། །དེས་ན་གཡག་རྔ་དང་བོང་ཤའི་དཔེ་ལྟ་བུའི་བླ་མ་གོང་མ་རྣམས་འགེགས་པ་དང་། དེའི་ཆོས་ལུགས་ལ་གུས་པ་རྣམས་ཀྱི་མགོ་བོ་བསྐོར་བ་ལ་བརྩོན་པར་མ་བྱེད་ཅིག ཡང་སྙིང་པོ་དང་འཕྲེང་མཛེས་སོགས་སུ་སེམས་དཔའ་བཅུག་ནས་ནང་གི་བསྒོ་བ་བཞིའི་བར་རང་རང་གི་སྔགས་རྫོགས་པ་ལས་བསྐྱེད་པ་ནི་འོད་ཟེར་དང་དངོས་སུ་འགལ་ཏེ། དེའི་བདག་མདུན་གྱི་བསྐྱེད་ཆོག་རྒྱས་བསྡུས་ཐམས་ཅད་དུ་ལྷ་རང་རང་གི་ས་བོན་ཙམ་ལས་བསྐྱེད་པ་མ་གཏོགས། དེ་ལྟ་བུའི་བསྐྱེད་ཆོག་མ་བཤད་པའི་ཕྱིར། འདི་ལ་དེའི་རྗེས་འབྲང་དུ་རློམ་པ་ཁ་ཅིག་ན་རེ། འོད་ཟེར་དུ་དེ་ཙམ་ལས་མ་གསུངས་པ་ནི་རང་དགའ་དང་ཕྱོགས་ལྷུང་དག་པའི་ཕྱིར་ཡིན་ཞེས་ཟེར་བ་ནི་ཡི་གེ་འདི་དག་ལ་བརྟེན་ནས། འོད་ཟེར་དངོས་སུ་འགོག་པའི་ཟོལ་གྱིས་རྫུན་རི་རབ་ཏུ་སྣང་། དཔེ་དོན་གོང་དུ་སྨོས་པ་ལྟར་རོ། །ཡང་རྒྱུད་གསལ་མཁན་པོ་ན་རེ། རྒྱུད་འདིར་ས་བོན་དང་ཕྱག་རྒྱ་ལས་ལྷ་བསྐྱེད་ཁོ་ན་གསུངས་ཀྱི། འོད་ཟེར་གྱི་བསྐྱེད་ཆོག་རྒྱས་བསྡུས་གཉིས་པོ་དེ་ལྟར་བྱེད་པའི་རྒྱུ་མཚན་མེད་པའི་ཕྱིར་མི་འཐད་ཅེས་པ་དང་། བྱམས་པ་སོགས་རྩ་རིག་ལས་བསྐྱེད་པའི་རྒྱུ་མཚན་མེད་པས་མི་བསྐྱེད་ཅེས་གསུངས་པ་མི་འཐད་དེ། ཚེ་དཔག་མེད་ཀྱི་སྐབས་ཀྱི་ཆོ་ག་གསུམ་བསྐྱེད་དེ་ནི་བདག་བསྐྱེད་བསྡུས་པའི་བསྐྱེད་ཆོག་ཏུ་བཤད་ཀྱི། ལྷ་ཐམས་ཅད་ལ་དེ་སྦྱོར་བའི་ཤེས་བྱེད་མེད་པའི་ཕྱིར་དང་། འོད་ཟེར་དུ་བཤད་པའི་ལྷ་ཐམས་ཅད་ཀྱི་བསྐྱེད་ཆོག་བསྡུས་པ་དེ་བརྟག་པ་དང་པོ་དང་། འཁོར་ལོ་བསྒྱུར་བ་སོགས་ཀྱི་སྐབས་མང་པོ་ལས་གསུང་བའི་ཕྱིར་དང་། དེ་བཞིན་དུ་སངས་རྒྱས་པ་སྤྲོ་བསྡུས་བསྐྱེད་པ་དེ་ཡང་ཕྱག་ན་རྡོ་རྗེའི་སྐབས་ནས་བཟླས་དམིགས་དང་ཐུན་མོང་དུ་གསུངས་པའི་ཕྱིར་དང་། བྱམས་པ་ལ་སོགས་རྩ་རིག་ལས་མི་བསྐྱེད་ན་སྔགས་རེས་ལྷ་དེ་དག་གི་ལས་འཆོལ་བྱེད་པའི་རྒྱུ་མཚན་མེད་པར་མཚུངས་པའི་ཕྱིར་དང་། གལ་ཏེ་གཙོ་བོའི་སྔགས་ཡིན་པས་དེ་དག་གི་ལས་འཆོལ་བྱར་རུང་ན་དེ་དག་བསྐྱེད་དུ་རུང་བ་མཚུངས་པའི་ཕྱིར། བཞི་པ་བསྐྱེད་པ་ལས་བྱུང་བའི་ལྷ་རྣམས་ཀྱི་གནས་ཚུལ་ལ་འཁྲུལ་རྩོད་སྤང་བ་ནི་སྤྱིར་མང་དུ་སྣང་མོད། འདིར་ཉེ་བའི་མཁོ་བ་རགས་རིམ་ཙམ་ཞིག་ལ་དཔྱད་པ་ནི། གཞན་ཕན་མཐའ་ཡས་ཀྱི་རྣམ་བཤད་བཅུད་ཀྱི་ཐིགས་པར་བྱས་ཟིན་པས་དེར་བལྟའོ། །ལྔ་པ་ཡེ་ཤེས་པ་གཞུག་པ་ལ་ཁ་ཅིག་ན་རེ། གང་ལ་གཞུག་པའི་གཞི་རྡུལ་ཚོན་གྱི་དཀྱིལ་འཁོར་ལྷར་མ་བསྐྱེད་པ་ལ་བཅུག་ཀྱང་རུང་བ་འོད་ཟེར་གྱི་དགོངས་པ་ཡིན་པས་ལྷ་བསྐྱེད་མི་དགོས་ཟེར་བ་མི་རིགས་པ་ཡིན་ནོ་ཞེས་ཟེར་ཞིང་སྒྲུབ་ཚུལ་བསྡུས་པའི་ལུང་འདྲེན་ནོ། །དེ་ནི་རེས་འགའ་དངོས་བསྟན་ཚིག་ཙམ་ཁོ་ན་ལ་བརྟེན་ནས་གཞན་གྱི་མན་ངག་གི་བཤད་སྲོལ་ལ་རང་བཟོ་ཡིན་ཞེས་སྐུར་པ་འདེབས། རེས་འགའ་དངོས་བསྟན་ལ་མ་བཤད་པས་མི་བྱ་ཞེས་རང་གི་འདོད་བློ་མ་གྲུབ་ཀྱི་བར་དུ་རང་བཟོ་ཁོ་ན་ལ་ལོངས་སྤྱོད་པའི་མ་རུང་པའི་སྤྱོད་པས་སྡང་སྨྲས་ཁོ་ན་བྱེད་པར་སྣང་བས་ཤིན་ཏུ་མི་འཐད་དེ། དེ་ལྟ་བུ་རྗེ་བཙུན་གྱི་དགོངས་པ་ཡིན་ན་སྤྱི་ཆིངས་སུ་སྦྱོང་རྒྱུད་འདི་ཁ་ཅིག་སྤྱོད་རྒྱུད་དུ་འདོད་པ་ལ། དེ་ལ་མཆོག་ཏུ་གྱུར་པའི་རྣལ་འབྱོར་རྒྱུད་ཡིན་པའི་སྒྲུབ་བྱེད་སྨོས་པ་ལ་དགོས་པ་མེད་པར་འགྱུར་བའི་ཕྱིར། གཞན་ཡང་དེ་ལྟར་བྱས་ན་ཡེ་ཤེས་པ་དང་དམ་ཚིག་པ་བསྲེ་བའི་དོན་མི་ཚང་སྟེ། རྡུལ་མཚོན་རྐྱང་པ་ལ་དམ་ཚིག་པ་ཐ་སྙད་ཙམ་ཡང་མི་འཇུག་པའི་ཕྱིར། གཞན་ཡང་དེ་ལ་ཕྱག་རྒྱ་བཞིའི་རྒྱས་འདེབས་སུ་མི་རུང་བ་སོགས་སྐྱོན་མང་དུ་ཡོད་དེ། ཡང་གཞུག་བྱའི་ཡེ་ཤེས་པ་ལ། སྙིང་པ་འཕྲེང་མཛེས་རྒྱུད་གསལ་སོགས་སུ། སུམྦྷ་ནིའམ་བཛྲ་ཡཀྵས་ཕྱི་འབྲང་གི་བགེགས་སྐྲོད་མཛད་པ་ནི། གཙུག་དཀྱིལ་སོགས་ཀྱི་བདག་བསྐྱེད་ཀྱི་ཡེ་ཤེས་པ་ལ་དེ་འདྲ་ཞིག་བཤད་པ་དེའི་འགྲོས་ཤོས་བ་མ་གཏོགས་སྐབས་འདིར་རྒྱུད་གཞུང་མན་ངག་སྔ་རབས་པའི་ཕྱག་ལེན་དང་བཅས་པ་ལ་དེ་འདྲ་གཏན་མེད་པས་མི་རིགས་སོ། །དྲུག་པ་དབང་གི་རྩོད་སྤོང་ལ་ཕྱིས་ཀྱི་བླ་མ་གོང་མ་མང་པོ་དག་མདུན་བསྐྱེད་ལ་དབང་བསྐུར་དགོས་ཟེར་ནས་བསྐུར་ཏེ། དེ་ཡང་འཕྲེང་མཛེས་མཁན་པོས་ནི། ཕྱག་བཞིས་རྒྱས་འདེབས་བྱས་པའི་རྗེས་སུ་གནས་གསུམ་བྱིན་རླབས་དང་། རིན་པོ་ཆེའི་ཅོད་པཎ་དང་འཕྲེང་བ་དར་དཔྱང་གི་དབང་བསྐུར་ནས་བཟླས་པ་དང་། ལས་འཆོལ་རྣམས་མཛད་དོ། །དེ་ལྟ་བུའི་དབང་དང་བཟླས་པ་ནི་དཀྱིལ་ཆོག་གཞན་གྱི་རྒྱས་བཀབ་པར་སྣང་གི འདིར་དེ་ལྟར་བྱེད་པའི་ཤེས་བྱེད་ཅི་ཡང་མེད་པས། དེས་ན་ཆོ་ག་སྣ་ཚོགས་དཀྲུགས་ཤིང་བསྲེས་པའི་རིགས་ཅན་དེ་འདྲ་ནི་རྒྱུད་སྡེ་གང་རུང་ཞིག་གི་ཆོ་ག་རྣམས་དག་ཏུ་མི་འགྱུར་བས་ཤིན་ཏུ་མི་རིགས་པ་ཡིན་ནོ། །ཡང་གཞན་སྙིང་དང་རྒྱུད་གསལ་སོགས་སུ་ནི་ཡེ་ཤེས་པ་བཅུག་པའི་རྗེས་ཐོག་ཏུ་བྱིན་རླབས་དང་དབང་བསྐུར་བདག་བསྐྱེད་བསྡུས་པ་ལྟར་མཛད་དོ། །དེ་ཡང་མི་འཐད། བདག་མདུན་གྱི་དཀྱིལ་འཁོར་ལ་གནས་གསུམ་བྱིན་རླབས་ཀྱི་རྗེས་སུ་ཕྱག་རྒྱ་བཞིའི་རྒྱས་འདེབས་པ་མ་གཏོགས། དེ་ལྟ་བུའི་དབང་བསྐུར་བྱེད་པ་འདིའི་སྦྱོང་རྒྱུད། སྨྲྀ་ཏིའི་དཀྱིལ་ཆོག རྗེ་བཙུན་གྱི་གསུང་རབ་སོགས་ཚད་ལན་གང་ནས་ཀྱང་མ་བཤད་པའི་ཕྱིར། འདིར་སྙིང་པོའི་རྗེས་འབྲངས་སུ་རློམ་པ་ཁ་ཅིག་ན་རེ། འདི་རིགས་ཏེ། ལྟ་འོག་ཞེས་སོགས་ཀྱི་མཆན་དུ་དཀྱིལ་འཁོར་ལ་དབང་བསྐུར་བ་རེ་བྱེད་པས་སོ་ཞེས་ཟེར་རོ། །དེ་ནི་མངོན་སུམ་གྱི་བརྫུན་ཁོ་ནར་སྣང་སྟེ། ཚིག་རྐང་གཉིས་པ་དེ་ལ་རྗེ་བཙུན་གྱི་མཆན་དུ་འདིའི་ཟླ་འདྲེས་མེད་ལ་དེ་ཡང་འོད་ཟེར་སོགས་སུ་བཤད་ཟིན་པ་ལ་དགོངས་པ་ཡིན་ནོ། །གལ་ཏེ་དེ་ལ་དེ་ལྟ་བུའི་མཆན་ཡོད་ན་གཞན་གྱི་མཆན་འདྲེས་པ་ཡིན་པས་བློ་ཞིབ་པར་གྱིས་ལ་སོམས་ཤིག དེས་ན་འདིར་དཀྱིལ་འཁོར་ལ་རིགས་ལྔའི་དབང་བསྐུར་དགོས་མི་དགོས་ཐེ་ཚོམ་འབྱུང་བ་ནི། ཕྱག་རྒྱ་བཞིའི་རྒྱས་འདེབས་ཀྱི་དོན་མ་གོ་བ་ཡིན་པས་དེ་གོ་ན་གོང་དུ་སྨོས་པའི་རྒྱུད་གཞུང་དེ་དག་ཏུ་བདག་མདུན་གྱི་དཀྱིལ་འཁོར་ལ་དབང་བསྐུར་མ་གསུངས་པའི་དགོངས་པ་ཕྱིན་ཅི་མ་ལོག་པར་རྟོགས་པར་འགྱུར་རོ། །བདུན་པ་ཕྱག་རྒྱ་རྒྱས་གདབ་ཀྱི་སྐབས་སུ་གཞན་སྙིང་དུ་ལྷ་སོ་སོའི་ཕྱག་རྒྱ་བསྟན་པའམ་མ་བསྟན་ཡང་རུང་སྟེ། ཞེས་གསུངས་པ་མི་འཐད་དེ། རང་གི་ཆོ་ག་དེ་ཉིད་དུ་རྒྱས་བཏབ་དང་ལས་སྦྱོར་རྒྱས་པ་བྱེད་བཞིན་དུ་ལྷ་སོ་སོའི་ཕྱག་རྒྱ་མ་བསྟན་ཡང་རུང་ཞེས་འཆད་པ་ནི་རང་ཚིག་ནང་འགལ་བར་མ་ཟད་འོད་ཟེར་དང་ཡང་འགལ་བའི་ཕྱིར། ཡང་དེའི་རྗེས་འབྲངས་སུ་རློམ་པ་ཁ་ཅིག་ན་རེ། བྱང་སེམས་ཉན་རང་མན་ལ་རྩ་རིག་ཚར་གཉིས་བརྗོད་མི་དགོས་ཏེ། རྩ་རིག་ནི་སྔགས་ཐམས་ཅད་པ་ཡིན་པས་སྔགས་གཞན་མ་བརྗོད་ཀྱང་ཆད་པའི་སྐྱོན་མེད་དེ་སྡུས་པའི་སྐབས་སུ་ལྷ་རང་རང་གི་སྔགས་མ་བརྗོད་ཀྱང་ཆོག་པར་བཤད་པས་སོ་ཞེས་འབྲེལ་མེད་པ་རྐྱང་བསྒྲིགས་ནས་མཁས་པ་ལ་རྩོད་པའི་འཛིན་སྟངས་བྱེད་པ་ནི་མི་འཐད་དེ། སྐབས་འདིར་རྩ་རིག་བརྗོད་པས་གཞན་རྣམས་བརྗོད་མི་དགོས་ན། མཁས་པ་སྨྲྀ་ཏིས། རྩ་རིག་གི་རྗེས་སུ་ལས་རྣམས་ཀུན་གྱི་སྔོན་དུ་ནི། སྔགས་དེ་ཤིན་ཏུ་བརྗོད་པར་བྱ། །དེ་ནས་སྔགས་དང་ཕྱག་རྒྱ་རྣམས། །གོ་རིམ་བཞིན་དུ་བཤད་པར་བྱ། །ཞེས་པའི་དོན་ལྟར་མཛད་པ་དང་། རྗེ་བཙུན་གྱིས་ཀྱང་རྒྱས་པའི་སྐབས་སུ་ཇི་ལྟ་བ་བཞིན་དུ་མཛད་པ་རྣམས་ཀྱང་མི་དགོས་བཞིན་དུ་མཛད་པར་འགྱུར་བས་སྐྱོན་ཅན་དུ་ཐལ་བར་འགྱུར་བའི་ཕྱིར། དེར་རང་གི་སྔགས་བརྗོད་མི་དགོས་སུ་ཆུག་ཀྱང་། དེ་བརྗོད་མི་དགོས་པས་རྩ་རིག་ཚར་གཉིས་བརྗོད་མི་དགོས་པ་ཡིན་ན་བདག་བསྐྱེད་བསྡུས་པ་སོགས་ཀྱི་སྐབས་འགའ་ཞིག་ཏུ་རྩ་རིག་ཚར་གཅིག་ལས་བརྗོད་མི་དགོས་པའོ། །བརྗོད་དུ་མི་འདོད་པ་སོགས་ཧ་ཅང་ཐལ་བའི་ཕྱིར། རྒྱས་པའི་སྐབས་འདིར་སྔགས་མ་དགོས་པའི་སྒྲུབ་བྱེད་བསྡུས་པའི་སྐབས་འདྲེན་པ་ནི། ཆོ་ག་རྒྱས་བསྡུས་ཀྱི་རྣམ་དབྱེ་མ་ཆགས་པའི་ནང་ཚན་སྟོན་པ་ཡིན་པའི་ཕྱིར། གཞན་ཡང་འདིར་ཁ་ཅིག་དམ་རྒྱ་འགའ་ཞིག་ལ་རྩོད་པ་དང་། ཁ་ཅིག་འདིར་ཡང་ཡོ་ག་རྒྱས་པའི་ཕྱག་རྒྱ་བཞིའི་རྒྱས་འདེབས་དག་འབྱུང་བ་ནི་གཞན་དུ་བཀག་ཟིན་པས་དེ་དག་ཏུ་བལྟའོ། །གཉིས་པ་མཆོད་པ་ལ་འཁྲུལ་རྩོད་སྤོང་བ་ལ་གཉིས། མཆོད་བསྟོད་ལ་སྤང་བ་དང་། གཏོར་མ་ལ་སྤང་བ་དང་། དང་པོ་ནི་མཆོད་བསྟོད་ཞེས་སོགས་རྐང་པ་གཉིས་ཏེ། དེའི་དོན་བཤད་པ་ལ། གཞན་སྙིང་མཁན་པོ་ན་རེ། འདིར་མཆོད་པ་ཉེར་ལྔ་པ་དང་། འདོད་ཡོན་ལྔའི་མཆོད་པ་མ་བྱས་ཀྱང་རུང་བར་བཞེད་དོ། །དེ་ནི་ཡིན་ཏེ། མཆོད་པ་ཉེར་ལྔ་པ་ནི། རྒྱུད་འདི་ནོར་བུ་དྲི་མ་མེད་པའི་གླེང་གཞི་ནས་འབྱུང་བའི་ཉམས་ལེན་ཡིན་པའི་ཕྱིར་དང་། འདོད་ཡོན་ལྔ་ནི་གཞི་མི་སྤོང་བའི་ཐེག་པའི་ཉམས་ལེན་ཟབ་མོ་ཡིན་པས་གསང་སྔགས་སྤྱིའི་མཆོད་པ་ཡིན་པའི་ཕྱིར། དེས་ན་འདི་དག་རྒྱུད་འདིའི་སྡོམས་ཀྱིས་ཀྱང་ཟིན་པའི་མཆོད་པ་ཡིན་པས་མ་བྱས་ཀྱང་རུང་བ་ཙམ་དུ་བཞག་ན་ཆད་པའི་སྐྱོན་དུ་ཡང་འགྱུར་བའི་ཕྱིར་རོ། །ཡང་འདིར་མཆོད་སྔགས་ལ་ཨ་འཇུག་པ་ལ་ལ་དག་ཞེས་བརྗོད་པ་ལ། ཁ་ཅིག་ན་རེ། ཉེར་མཁོ་ནས་བཤད་པའི་མ་དག་པ་མིན་ཞེས་ཟེར་བ་ནི་རང་ལ་རྒྱུད་སྡེའི་རྣམ་དབྱེ་མ་ཕྱེད་པ་ལ་བརྟེན་ནས་དཔེ་དག་གི་ཁྱད་པར་ཙམ་ཡང་འབྱེད་མ་ནུས་པའི་ཚིག་ཏུ་སྣང་བས་མི་འཐད་དེ། མཆོད་སྔགས་ལ་ཨ་འཇུག་པ་ནི་རྣལ་འབྱོར་རྒྱུད་ཀྱི་རྒྱུད་རྒྱ་གཞུང་བོད་སྔ་རབས་པའི་ཡིག་ཆ་ཚད་ལྡན་གང་ནས་ཀྱང་མ་བཤད་པའི་ཕྱིར་དང་། ཉེ་འཁོར་འབྱུང་བ་དེ་ཡིག་མཁན་སོགས་ཀྱིས་བཅུག་པའི་མ་དག་པ་ཡིན་པར་ཤེས་པར་བྱའོ། །ཕྱིས་ཀྱི་དཔེ་ཅི་རིགས་སུ་འབྱུང་བ་ནི་ཡོ་ག་སྨད་ལུགས་པའི་དབྱངས་ཀྱི་འདྲེན་ལ་ཤོར་བ་བྲིས་པ་ཡིན་པའི་ཕྱིར། དེས་ན་རབ་གནས་ཀྱི་རྒྱུད་དུ་ཨ་གསུངས་པ་དེ་ཡང་། རྒྱུད་སྡེ་བླ་མེད་དང་ཐུན་མོང་བ་ཡིན་པས། དེ་འདྲའི་ཆོ་ག་བླ་མེད་དུ་བྱ་བ་མ་གཏོགས་འདིར་སྦྱོར་བ་དགོངས་པ་མ་ཡིན་ནོ། །ཡང་རང་དགར་ཞུགས་པའི་མཆོད་མཁན་ཁ་ཅིག་མཆོད་པ་ཉེར་ལྔའི་ཕྱག་རྒྱ་ལ་རྡོ་རྗེ་ཁུ་ཚུར་བྱེད་པ་བཞག་ནས། སོར་མོ་སོ་སོའི་རྣམ་འགྱུར་སྣ་ཚོགས་པ་རང་བློས་བཏ